ये कश्मीरियत दिखाने का सुनहरा मौका; 1 जुलाई से शुरू होगी तीर्थयात्रा
Former Jammu and Kashmir CM and PDP chief Mehbooba Mufti  PDP अध्यक्ष महबूबा मुफ्ती ने बुधवार को पार्टी वर्कर्स से कहा कि वे आने वाली अमरनाथ यात्रा के दौरान यात्रियों की सेवा करें। उन्होंने कहा-  ये तीर्थयात्रा देश को कश्मीरियत की याद दिलाने का सुनहरा मौका है।
PDP अध्यक्ष महबूबा मुफ्ती ने बुधवार को पार्टी वर्कर्स से कहा कि वे आने वाली अमरनाथ यात्रा के दौरान यात्रियों की सेवा करें। उन्होंने कहा- ये तीर्थयात्रा देश को कश्मीरियत की याद दिलाने का सुनहरा मौका है। हमने पार्टी के वर्कर्स और एक्टिविस्ट को अमरनाथ यात्रा में सहयोग देने के लिए कहा है।
महबूबा ने पार्टी मीटिंग के बाद कहा कि ये यात्री हमारे मेहमान हैं। हमारी परंपरा के मुताबिक, उनकी देखभाल करने में कोई कमी नहीं होनी चाहिए। उनका स्वागत कीजिए, उनकी हरसंभव सहायता कीजिए और यात्रा को सफल बनाइए। अमरनाथ यात्रा 1 जुलाई से शुरू होगी और 31 अगस्त तक चलेगी।
महबूबा बोलीं- स्थानीय लोगों को परेशानी ना होने दे सरकार
महबूबा ने सरकार से भी अपील करते हुए कहा कि यात्रा के दौरान स्थानीय लोगों को भी कोई परेशानी ना होने दें क्योंकि वे ही इस यात्रा के असली होस्ट हैं। उन्होंने कहा- पिछले साल हमने देखा था कि कई मरीज अस्पताल नहीं पहुंच पाए थे। कुछ प्रेग्नेंट महिलाओं ने सड़क पर बच्चों की जन्म दिया था। इसलिए मैं सरकार से अपील करती हूं कि इस बार स्थानीय लोगों को कोई परेशानी नहीं होनी चाहिए।
महबूबा ने कहा कि देशभर में हिंदू-मुस्लिम संबंधों को सांप्रदायिक रंग देने का प्रयास किया जा रहा है। उत्तराखंड में मुस्लिमों की दुकानें गिराईं जा रही हैं और उन्हें घरों से निकाला जा रहा है। इस दौरान घाटी ने हमेशा भाईचारे का संदेश भेजा है।
3 जून को पहली पूजा के साथ हुई यात्रा की रस्मी शुरुआत
अमरनाथ गुफा में 3 जून को ‘प्रथम पूजा’ के साथ ही वार्षिक अमरनाथ यात्रा की रस्मी शुरुआत हो गई। जम्मू-कश्मीर के उपराज्यपाल (LG) मनोज सिन्हा वीडियो कॉन्फ्रेंसिंग के जरिए पहली पूजा में शामिल हुए। श्रद्धालु 1 जुलाई से बाबा अमरनाथ के दर्शन के लिए जा सकेंगे। 
अमरनाथजी श्राइन बोर्ड (SASB) दुनियाभर के लोगों के लिए सुबह और शाम की आरती का सीधा प्रसारण भी करेगा। यात्रा, मौसम और कई सेवाओं का ऑनलाइन लाभ उठाने के लिए अमरनाथ यात्रा का ऐप गूगल प्ले स्टोर पर जारी किया गया है।
